Document ID: 31998D0377

KOMMISSIONENS BESLUTNING af 18. maj 1998 om ændring af bilag I til Rådets forordning (EØF) nr. 571/88 med henblik på tilrettelæggelse af Fællesskabets undersøgelser af landbrugsbedrifternes struktur (meddelt under nummer K(1998) 1346) (98/377/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 571/88 af 29. februar 1988 om tilrettelæggelse af en række fællesskabsundersøgelser af landbrugsbedrifternes struktur (1), senest ændret ved forordning (EF) nr. 2467/96 (2), særlig artikel 8, stk. 1 og 2, og
ud fra følgende betragtninger:
I henhold til artikel 8, stk. 1 og 2 i forordning (EØF) nr. 571/88 fastsættes ændringer i listen over undersøgelseskendetegn efter den i artikel 15 i denne forordning nævnte fremgangsmåde, dvs. ved Kommissionens beslutning på grundlag af udtalelse fra Den Stående Landbrugsstatistiske Komité;
ved fastlæggelse af, hvilke kendetegn der skal undersøges skal det tilstræbes at reducere arbejdsbyrden mest muligt for de personer, der er berørt af undersøgelsen;
for at kunne udvikle og føre den fælles landbrugspolitik er det nødvendigt, at listen over kendetegn revideres og tilpasses med henblik på basisundersøgelsen i 1999/2000; der opstår løbende nye behov for oplysninger; der er i stigende omfang behov for regionale strukturstatistikker i forbindelse med den fælles landbrugspolitik og regionalpolitikken; den nye tendens i retning af bedrifter med mere end én landbruger og landbrug baseret på bæredygtige produktionsmetoder skal evalueres, og der er således brug for nye data; udvikling af landdistrikterne kræver flere oplysninger om skovbrug og andre ikke-landbrugsmæssige aktiviteter på landbrugsbedrifterne;
ifølge artikel 8, stk. 2, i forordning (EØF) nr. 571/88 kan medlemsstaterne, efter anmodning og på grundlag af passende dokumentation, af Kommissionen bemyndiges til i forbindelse med visse kendetegn at anvende stikprøveundersøgelser til at indsamle de krævede oplysninger eller at anvende allerede eksisterende oplysninger, der hidrører fra andre kilder end statistiske undersøgelser; visse medlemsstater har anmodet om en sådan bemyndigelse for at kunne udnytte disse muligheder;
foranstaltningerne i denne beslutning er i overensstemmelse med udtalelsen fra Den Stående Landbrugsstatistiske Komité -
VEDTAGET FØLGENDE BESLUTNING:
Artikel 1
Med henblik på Fællesskabets basisundersøgelse i 1999/2000 af landbrugsbedrifternes struktur erstattes bilag I i forordning (EØF) nr. 571/88 af bilaget til denne beslutning.
Artikel 2
Listen over kendetegn skal tage hensyn til den pågældende situation i hver medlemsstat:
- De kendetegn, der er markeret med bogstaverne »NE« i bilaget, anses for ikke at eksistere eller at ligge tæt på nul i de pågældende medlemsstater.
- De kendetegn, der er markeret med bogstaverne »NS«, anses for at være ikke-signifikante i de pågældende medlemsstater.
- De kendetegn, der er markeret med bogstaverne »OP«, er fakultative for de pågældende medlemsstater.
Tyskland, Sverige og Det Forenede Kongerige har bemyndigelse til at anvende stikprøveundersøgelser til Fællesskabets basisundersøgelser af landbrugsbedrifternes struktur i 1999/2000 for de kendetegns vedkommende, som er markeret med bogstaverne »SS« i bilaget.
Danmark, Tyskland, Nederlandene, Østrig og Det Forenede Kongerige har bemyndigelse til at anvende allerede eksisterende oplysninger, der hidrører fra andre kilder end statistiske undersøgelser (disse kilder er anført i bilagets del B), for de kendetegns vedkommende, som er markeret med bogstaverne »AD« i bilaget.
Artikel 3
Medlemsstater, der er bemyndigede til at anvende oplysninger fra andre kilder end statistiske undersøgelser, træffer de foranstaltninger, der er nødvendige for at sikre, at disse oplysninger, mindst er lige så pålidelige som oplysninger fra statistiske undersøgelser.
Artikel 4
Denne beslutning er rettet til medlemsstaterne.
Udfærdiget i Bruxelles, den 18. maj 1998.

Labels: 19
6